ליאון רקנאטי (הסב)

ליאון יהודה רקנאטי (ביוונית: Λεόν Ρεκανάτι;  18 בדצמבר 1890 – 14 באוקטובר 1945) היה בנקאי, מייסד בנק דיסקונט, ומנהלו הראשון, מייסדה של משפחת רקנאטי.

קורות חיים
נולד בסלוניקי שביוון, לשמואל, סוחר. למד בבית ספר למסחר, השתלב בעסקי המשפחה וניהל בית חרושת לטבק. בסלוניקי היה נשיא הקהילה היהודית, ציר מטעמה בסוכנות היהודית וחבר הקונגרס הציוני העולמי, וכן נשיא לשכת בני ברית.

ב-1934 עלה לארץ ישראל יחד עם אשתו מטילדה וילדיו, ועם אחיו אברהם שמואל רקנאטי, שהיה אז סגן ראש עיריית סלוניקי, ולימים חבר הכנסת מטעם חרות. 

בניו הארי, דניאל, רפאל ויעקב ניהלו את הבנק אחרי פטירתו.

פעילות עסקית 
ב-1935 ייסד עם שותפיו משה קרסו, אברהם חסידוף ויוסף אלבו, את בנק דיסקונט, שעסק בעיקר בהלוואות ליוצאי קהילת סלוניקי בארץ. מהשותפות המקורית בבנק נותרו רק משפחות רקנאטי וקרסו אשר באו ביניהם בקשרי חיתון. משפחת רקנאטי בראשות ליאון עסקה בניהול השוטף ומשפחת קרסו נותרה כבעלת מניות. הבנק הקטן התרחב במהירות בניהולו של רקנאטי השותף הבכיר, ותוך שנים אחדות היה לאחד הבנקים הגדולים של ארץ ישראל ב-שנות ה-40.

פעילות ציבורית 
בנוסף לפעילותו העסקית היה פעיל במערכת ענפה של פעילות ציבורית ולאומית כחבר ההנהלה של קרן היסוד, חבר הנהלת אגודת שוחרי האוניברסיטה העברית בירושלים, יו"ר מועצת העדה הספרדית בתל אביב, מייסד ויו"ר החברה בנים לגבולם שפעלה למען התיישבות יהודים ספרדים על הקרקע, חבר פעיל במסדר "בני ברית", יו"ר הנהלת הקרן למתלמדים שיסד לשם תמיכה בתלמידים כישרוניים מחוסרי אמצעים.

הנצחה 
על שמו נקראים:

 בית הספר לניהול באוניברסיטת תל אביב 
 המכון ללימודי ים ע"ש ליאון רקנאטי באוניברסיטת חיפה 
 בית אבות ודיור מוגן, ליאון רקנאטי, בקריית מטלון 
 בית הכנסת היכל יהודה בצפון תל אביב 
 מוזאון תל אביב לאמנות, אודיטוריום - אולם רקנאטי, ומבואה.

קישורים חיצוניים
 על הקמת בנק דיסקונט – באתר הקטר.
 שלומית לן, השושלות - דנקנר ורקנאטי, גלובס, 2 באוקטובר 2005.
 הפקולטה לניהול - בית הספר למוסמכים במנהל עסקים ע"ש ליאון רקנאטי

הערות שוליים

מנהלי בנק דיסקונט לישראל
בנקאים ביישוב
אנשי עסקים יהודים יוונים
פעילים ציונים ביוון
אנשי העלייה החמישית מסלוניקי
נדבנים יהודים יוונים
נדבנים ביישוב
פוליטיקאים ביישוב
ליאון (הסב)
ציונים ילידי המאה ה-19: אנשי היישוב
חברי בני ברית ישראל
אישים שהונצחו על בולי ישראל
ארץ-ישראלים שנולדו ב-1890
ארץ-ישראלים שנפטרו ב-1945